Hvordan pengene bliver brugt og prioriteret i de nordjyske kommuner, hænger mere sammen med befolkningen end med borgmesterens partifarve.

Lige nu sidder fire røde og syv blå borgmestre på rådhusene i Nordjyllands 11 kommuner. Med jævne mellemrum - og måske på tirsdag, når krydsene er sat - bliver borgmestrene skiftet ud, og det er ikke usandsynligt, at den nye borgmester kommer fra en anden politiske fløj end forgængeren. Men gør det reelt nogen forskel, hvilket parti borgmesteren er fra, når der i kommunalpolitik bliver lavet alliancer, kompromiser og valgforbund på kryds og tværs af ideologiske grænser? Til dels, lyder svaret fra Johannes Andersen, valgforsker på Aalborg Universitet. - Det gør selvfølgelig en forskel, om en kommune er blå eller rød, fordi de diskussioner, man tager op, og de emner, man sætter på dagsordenen for kommunens fremtid, er afhængige af politisk farve. Men ser man det hele lidt ovenfra, vil man opdage, at der er områder, hvor partifarven ikke gør nogen forskel, siger Johannes Andersen til TV2 Nord. Han vurderer, at det i endnu højere grad handler om de enkelte kommuners historier og om den sociale sammensætning i befolkningen. - Kommunernes historier er afgørende for, hvordan man prioriterer på et givent område rundt. Kommunerne bærer også på en social sammensætning i befolkningen, som også har betydning for, hvordan man prioriterer ressourcerne. I nogle kommuner bruger man mange penge på kultur, fordi befolkningen efterspørger det. I andre kommuner er det ældre- eller socialområdet, man satser på, forklarer Johannes Andersen. - Og det er nok dér, den store forskel i virkeligheden ligger, konkluderer han.